Ma, 3 kinders dood in huis aangetrefArgieffoto ’n Huiswerker het Maandagoggend ’n nare ontdekking gedoen toe sy by die werk opdaag. Russel Meiring, woordvoerder van ER24, het gesê die voorval het in ŉ woonhuis in Cancerstraat in Witbank plaasgevind. “’n Ma in haar 20’s is omstreeks 08:15 op die vloer van die slaapkamer en drie kinders, ’n seuntjie (5), ’n dogtertjie (9) en ’n sewe maande oue babaseuntjie, is in hul beddens dood aangetref,” het Meiring gesê. Sers. Gerald Sedibe, provinsiale woordvoerder van die polisie, het gesê die gesin se huiswerker het by die huis opgedaag en gesien die huis is gesluit. “Sy het toe na ŉ familielid gegaan wat glo ŉ sleutel vir die huis gehad het en toe die op die lyke afgekom,” het Sedibe verduidelik. Meiring het gesê dit was duidelik dat die vrou en die drie kinders al ŉ geruime tyd dood was. Sedibe het gesê die polisie kan nie in dié stadium bevestig wanneer die ma en kinders dood is nie. “Dit is definitief oornag of langer.” Volgens Sedibe word vier geregtelike doodsondersoeke gedoen. “Die nadoodse ondersoeke sal bepaal wat die oorsaak van dood was,” het hy gesê.